م ناگ

م ناگ (اصل نام: مختار احمد، پیدائش: 1 جولائی 1950ء – وفات: 21 اکتوبر 2016ء) بھارت کے معروف افسانہ نگار، صحافی اور کالم نویس تھے۔ انھوں نے جدید اردو افسانے میں ایک منفرد اسلوب اختیار کیا اور شہری زندگی، غربت، منافقت اور انسانی رشتوں کی پیچیدگیوں کو حقیقت پسندانہ انداز میں پیش کیا۔ اُن کے افسانوں میں طنز، سیکس، المیہ اور نفسیاتی پیچیدگیاں باہم گتھی ہوئی دکھائی دیتی ہیں۔

 ابتدائی زندگی 
م ناگ کا اصل نام مختار احمد تھا۔ اُن کی پیدائش ناگپور کے ایک غریب اور کثیر العیال گھرانے میں ہوئی۔ اُن کے والد پولیس محکمے میں ہیڈ کانسٹیبل تھے جنھوں نے پوری دیانت داری سے زندگی گزاری لیکن غربت اُن کے خاندان کا مقدر بنی رہی۔ م ناگ نے اپنی ابتدائی تعلیم متعدد بار اسکولوں کی تبدیلی کے باعث مشکلات کے ساتھ مکمل کی۔ انھوں نے لکھا کہ بچپن میں غربت کے باعث اکثر شرمندگی کا سامنا کرنا پڑتا تھا، مگر اُن کے والد کے کردار اور اصول پسندی نے اُن کی شخصیت پر گہرا اثر چھوڑا۔
میٹرک کے بعد جب انھیں پولیس محکمے میں ملازمت کی پیش کش ہوئی تو اُن کے والد نے یہ کہہ کر انکار کر دیا کہ "میں اپنے بیٹے سے بھیک منگوا لوں گا، مگر اسے پولیس میں نہیں جانے دوں گا"۔ یہی اصول پسندی آگے چل کر م ناگ کی فکری تربیت کا حصہ بنی۔

 تعلیم اور ابتدائی روزگار 
انھوں نے ناگپور یونیورسٹی سے انٹرمیڈیٹ کیا۔ بعد ازاں چھوٹی موٹی ملازمتیں کیں، مثلاً شراب کی دکان، اینٹ کے بھٹے اور ڈیم کنٹریکٹر کے دفتر میں حساب داری۔ 1975ء میں وہ بمبئی منتقل ہوئے، جہاں انھوں نے چمن لال سسوڈیا کی کمپنیوں میں تقریباً بارہ سال ملازمت کی۔ انھوں نے اپنی خودنوشت میں لکھا: ’’میں ایک عدد ملازمت کے لیے بمبئی جا رہا تھا۔ میرا خواب کوئی بڑا نہیں تھا، میں تو بس ایک خوش حال زندگی چاہتا تھا۔"
بمبئی میں وہ سخت محنت کے باوجود اکثر مالی تنگی کا شکار رہے۔ اُن کی شریکِ حیات نے بھی گھر گھر جا کر ساڑھیاں فروخت کیں تاکہ گزارہ ہو سکے۔ خود م ناگ نے تسلیم کیا کہ "بچوں کا بچپن محرومیوں میں گذرا، میں اپنے آپ کو اُن کا گنہگار سمجھتا ہوں۔"

 نام کی تبدیلی 
م ناگ کا پیدائشی نام مختار احمد تھا لیکن جدیدیت کی تحریک کے دوران جب عام روش سے ہٹ کر چونکانے والا نام رکھنے کا رواج چل پڑا تو انھوں نے اکرام باگ کے نام سے متاثر ہوکر اپنا نام ’م۔ناگ‘ رکھ لیاتھا۔ انھوں نے مختار سے م اور ناگپور سے ناگ اخذ کیا تھا اور ناگپور میں نام تبدیل کرنے کی باقاعدہ تقریب منعقد کی گئی تھی جس میں ندا فاضلی اور شاہد کبیر نے بھی شرکت کی تھی۔

 ادبی و صحافتی کیریئر 
م ناگ نے 1970ء کی دہائی میں افسانہ نگاری کا آغاز کیا۔ اُن کا پہلا افسانہ ہفت روزہ تاج میں شائع ہوا، جس کے بعد اُن کی کہانیاں ’کتاب‘، ’تحریک‘، ’شمع‘، ’بانو‘ اور ’روبی‘ جیسے معروف رسائل میں شائع ہونے لگیں۔ بعد ازاں وہ مکمل طور پر صحافت سے وابستہ ہو گئے اور بمبئی کے معروف اخبارات جیسے بلٹز، انقلاب، اردو ٹائمز، مہانگر، ہندستان اور صحافت سے منسلک رہے۔ انھوں نے ’جن ستہ‘ اور دیگر اخبارات میں اردو دنیا پر مضامین اور انٹرویوز بھی تحریر کیے۔
طویل صحافتی مصروفیت کے باوجود وہ افسانہ نگاری کے میدان میں فعال رہے۔ اُن کی کہانیوں میں شہری زندگی کی تلخ حقیقتیں، سماجی منافقت اور اخلاقی زوال کو طنزیہ اور حقیقت پسندانہ اسلوب میں پیش کیا گیا ہے۔

 اسلوب و موضوعات 
م ناگ نے اپنی کہانیوں میں چونکا دینے والا اور حقیقت سے قریب تر اسلوب اپنایا۔ اُن کے افسانوں میں انسانی رشتوں کے شہوانی و نفسیاتی پہلو بڑی بے باکی سے بیان کیے گئے ہیں۔ اُن کی تحریروں میں شہری تمدن کی بناوٹ، اقدار کی زوال پذیری اور طبقاتی کشمکش کے موضوعات نمایاں ہیں۔ اگرچہ بعض ناقدین نے اُن کے افسانوں میں نفسیاتی گہرائی کی کمی کی نشان دہی کی، تاہم اُن کی اختصار پسندی اور طنز نے انھیں اردو افسانہ نگاری میں ایک منفرد مقام عطا کیا۔

 اہم تصانیف 
م ناگ کے شائع شدہ افسانوی مجموعے درج ذیل ہیں:

ڈاکو طے کریں گے،ممبئی، خان پبلی کیشنز، 1990ء

غلط پتہ، ممبئی، نیوز ٹاؤن پبلشرز 2009ء

چوتھی سیٹ کا مسافرممبئی، نیوز ٹاؤن پبلشرز، 2015ء

ان کے علاوہ اُن کا ایک غیر مدون مجموعہ پھٹی ہوئی کتاب زیرِ ترتیب رہا۔ اُن کی افسانوی خودنوشت دکھی من میرے سہ ماہی نیا ورق میں قسط وار شائع ہوتی رہی۔

 وفات 
م ناگ 21 اکتوبر 2016ء کو ممبئی میں وفات پا گئے۔ وہ پھیپڑوں کے عارضے میں مبتلا تھے۔ انھیں بوریولی کے ایکسر گاؤں میں سپردِ خاک کیا گیا۔ اُن کے پسماندگان میں اہلیہ سعیدہ، بیٹی ثناء (میرا روڈ، ممبئی) اور بیٹا جنید (امریکا مقیم) شامل ہیں۔
شاعر ظفر کلیم نے انھیں ’’سادگی اور اخلاص کا پیکر‘‘ قرار دیا، جبکہ ادیب وکیل نجیب کے مطابق ’’م ناگ اردو افسانچہ کا زبردست نقصان ہیں‘‘۔ ڈراما نویس اسلم پرویز نے کہا کہ ’’وہ اپنی نسل کے اوریجنل افسانہ نگار تھے، جن کے یہاں سیکس کے ساتھ ہیومر بھی تھا

 ناقدین کی آراء 
 محمود ایوبی: وہ بھرپور افسانوں کو اتنے اختصار اور کفایتِ لفظی کے ساتھ پیش کرتے ہیں کہ انھیں افسانچوں کے خانے میں رکھنے کو جی چاہتا ہے۔ 
 ڈاکٹر عظیم رانی: یہ ان کی تحریر کا کمال ہی ہوتا ہے کہ ایک بڑی سچائی کو کہانی کے جسم میں کتنے لطیف انداز میں وہ پیوست کر دیتے ہیں کہ چوٹ کا پتہ ہی نہیں چلتا کہ ایسا کیا ہو گیا ہے۔ لیکن بعد میں درد کی شدت کا احساس قاری کو بے چین کر دیتا ہے۔ 
 وکیل۔نجیب: چھوٹے چھوٹے غیر مربوط passages کی ترتیب سے ایک مکمل پلاٹ کو کہانی کے سانچے میں ڈھالنے کا ہنر صرف م ناگ ہی کو آتا ہے اور وہ اس کے ماسٹر ہیں۔ 
 اسیم کاویانی: م ناگ کے افسانے جدید اردو فکشن میں نفسیاتی گہرائی اور علامتی معنویت کے باعث الگ شناخت رکھتے ہیں۔ وہ عام زندگی کے چھوٹے واقعات میں بڑے انسانی سچ دکھانے کا ہنر رکھتے ہیں۔
 انور مرزا: میں اکثر مذاق مذاق میں م ناگ کو خانہ بدوش صحافی کہہ دیتا ہوں۔
 اشتیاق سعید: وہ ہمیشہ ادب کی لوکل میں ونڈو سیٹ کے مسافر رہے ہیں۔ کیونکہ مہاراشٹر میں یہ واحد صاحبِ اسلوب افسانہ نگار ہیں۔
 سلام بن رزاق: ناگ کے افسانوں میں سب سے بڑی خوبی ان کا طرزِ نگارش ہے۔ ان کے جملوں کی بندش ستار پہ تنے تاروں کی طرح کسی ہوتی ہے۔ جن میں شوخی بھی ہے اور کاٹ بھی۔
 ایم مبین: ممبی میں اردو افسانہ کی عمارت کی تعمیر کے لیے 80 کے بعد جن اہم ستونوں کا استعمال ہوا تھا اس میں سے ایک اور اہم ستون ڈھ گیا۔ ناگ کا شمار ممبی کے سینئر افسانہ نگاروں میں ہوتا تھا، اس وجہ سے [[افسانہ][ کی ہر محفل میں ان کی شرکت محفل کی شان اور وقار بڑھاتی تھی۔

 حوالہ جات